Narodna skupština
20151005

Izvinjavam se što se ponovo javljam. Ja sam komentarisala samo konstataciju da nismo slušali ko je šta govorio, nego smo gledali ko je govorio. Ja sam iz tog razloga istakla da to nije tačno i da ne delim sa vama vaše razmišljanje. Možda to nije stilski dobro složeno, ali pretpostavljam da razumete šta želim da kažem. To sam argumentovala činjenicom da smo usvajali amandmane od poslanika, ne gledajući na to ko je poslanik, iz koje političke opcije, nego smo cenili ono što je napisano u amandmanu, sve sa ciljem i sa željom da postignemo što je moguće širi konsenzus za podršku ovom zakonu, ne zato što mi želimo da mi budemo ti slavodobitnici što smo predložili zakon, nego zato što želimo zaista da na pravi način zaštitimo prirodna dobra Srbije. Vi znate da se na ovaj zakon čekalo šest godina. Znate da su stručni ljudi stali iza ovih odredbi, a ja sam danas ovde samo u ime njih, da pokušam da odbranim ono što su oni predano radili, priznaćete, dugo vremena. Pri tom, još jednom naglašavam da su bile uključene i republičke i pokrajinske institucije, i to je na ponos i Vladi Republike Srbije i Vladi AP Vojvodine. Ja se više zaista neću javljati, prosto, ne želim više da polemišem na ovakav način. Imam utisak da želite da često zamenite teze. Slažem se sa vama da su naša razmimoilaženja mnogo dublja nego što to izgleda.